Demerara
Demerara (angl. Demerara River) – upė šiaurės Gajanoje. Prasideda Gvianos plokščiakalnyje, Aukštutinės Demeraros-Berbiso regione. Teka į šiaurę tropinėmis džiunglėmis. Įteka į Atlanto vandenyną ties šalies sostine Džordžtaunu, sudaro estuariją. Didžiausi intakai: Hajama, Kuruabaru, Hajakava, Hajanaris. Aukštupyje gausu slenksčių. Neša daug nešmenų, kurie plačiai pasklinda po Atlanto vandenyno vandenis. Okeaniniai laivai pasiekia Lindeną (105 km nuo žiočių), mažesni – Malalį (245 km). Upės baseine yra boksito telkinių. XVIII a. Demeraros žemupyje buvo olandų kolonija Demerara.